Na pracoviskách jednej firmy doteraz potvrdili spolu viac ako 30 nakazených.
Po utorku (18. 8.) eviduje Slovensko ďalších 100 prípadov nákazy novým koronavírusom, pričom ide o jeden z najväčších denných prírastkov od začiatku epidémie u nás.
Úrad verejného zdravotníctva informoval o detailoch týchto prípadov s tým, že podstatnú časť nových pozitívnych zaznamenali vo firme s pracoviskami v územnej pôsobnosti regionálnych úradov verejného zdravotníctva v Bratislave, Trnave a Galante.
Zväčša ide o sezónnych pracovníkov zo zahraničia. Minister zdravotníctva Marek Krajčí priblížil, že ide najmä o pracovníkov z Ukrajiny. Firmy preto vyzval, aby "oprášili" krízové plány a aby boli opatrní pri prijímaní zahraničných zamestnancov.
Zároveň dodal, že hygienici pracujú na usmernení, ktoré by zaväzovalo firmy a zamestnávateľov dbať na to, že pracovníci po návrate zo zahraničia, ostanú päť dní doma a následne podstúpia test na COVID-19.
Na jednotlivých pracoviskách spomínanej firmy, ktorej názov nekonkretizoval ÚVZ ani Krajčí, doteraz potvrdili spolu viac ako 30 pozitívnych prípadov zo stoviek už testovaných zamestnancov.
"Dnes a počas najbližších dní je naplánované testovanie ďalších zamestnancov, vrátane externej dopravnej obsluhy, dá sa preto očakávať, že počet potvrdených prípadov ochorenia COVID-19 bude ešte rásť," uvádza ÚVZ.
Protiepidemické opatrenia zaviedli aj v priestoroch, kde boli pozitívne testovaní zamestnanci ubytovaní. Samozrejmosťou je dôsledná dezinfekcia priestorov a kontinuálne prijímanie ďalších opatrení.
Pre osoby, ktorým testy potvrdili nákazu, vyčlenili priestory na izoláciu. Rovnako boli samostatne vyčlenené priestory aj pre ich úzke kontakty.
Komunitné šírenie nezaznamenali
V ostatných prípadoch početnejšieho šírenia COVID-19 v okresoch Dunajská Streda, Žilina a Prešov ide o aktívne dohľadané kontakty potvrdených prípadov ochorenia COVID-19 z ohnísk, ktoré už sú identifikované a monitorované.
"V niektorých prípadoch sme zaznamenali aj sporadický výskyt prípadov ochorenia COVID-19, epidemiologické vyšetrovanie v týchto prípadoch naďalej pokračuje," približuje ÚVZ.
Na Slovensku v súčasnosti nezaznamenáva komunitné šírenie ochorenia COVID-19, ide o lokálne ohraničené ohniská nákazy.
Sledujte Televízne noviny vo full HD a bez reklám na VOYO